## Viešosios įstaigos „Ekoagros“ korupcijos rizikos vertinimo įgyvendinimo tvarkos

## 1 priedas

**VIEŠOSIOS ĮSTAIGOS „EKOAGROS“**

**KONTEKSTO NUSTATYMO ATASKAITA**

2024 m. gegužės 23 d. Nr.

Kaunas

**NUSTATYMO DATA:** 2024 m. gegužės 23 d.

**ATLIKO:** Viešosios įstaigos „Ekoagros“ (toliau – įstaiga) antikorupcinės atitikties funkcijos vykdytoja Aistė Tomkienė.

**1. ĮVADAS**

**1.1. Paskirtis.**

Įstaigos išorės ir vidaus veiksnių, sąlygojančių korupcijos pasireiškimo tikimybę, analizės ataskaita skirta aprašyti įstaigos Antikorupcinės vadybos sistemos, atitinkančios LST ISO 37001:2017 „Antikorupcinės vadybos sistemos. Reikalavimai ir naudojimo gairės“ arba lygiavertės, reikalavimus, diegimas“ išorės ir vidaus veiksnių, skatinančių korupcijos pasireiškimo tikimybę, konteksto analizės rezultatus (toliau – Konteksto analizės ataskaita).

## **2. Įstaigos konteksto analizės rezultatai**

**2.1. Organizacijos dydis, struktūra ir perduotas sprendimų priėmimo įgaliojimas.**

Įstaiga yra pelno nesiekiantis ribotos civilinės atsakomybės viešasis juridinis asmuo, veikiantis ekologinės žemės ūkio ir maisto produktų ir pagal nacionalinę žemės ūkio ir maisto kokybės sistemą / nacionalinę maisto kokybės sistemą pagamintų produktų (toliau – NKP) auginimo, gamybos ir (ar) perdirbimo sertifikavimo ir kontrolės srityse.

Įstaigos steigėjai – Lietuvos Respublikos žemės ūkio ministerija ir Lietuvos Respublikos sveikatos apsaugos ministerija. Savininkas – Lietuvos valstybė. 2014 m. rugsėjo 3 d. Lietuvos Respublikos žemės ūkio ministerijai pavesta įgyvendinti valstybės, kaip įstaigos savininkės, turtines ir neturtines teises ir pareigas. 2014 m. rugsėjo 26 d. perdavimo–priėmimo aktu Nr. 3-31/2B-14-05 Sveikatos apsaugos ministerija perdavė, o Žemės ūkio ministerija perėmė įstaigos dalininko turtinį įnašą.

Šiuo metu savininko turtines ir neturtines teises bei pareigas įgyvendinanti institucija yra Lietuvos Respublikos žemės ūkio ministerija. Įstaiga įgyja civilines teises, prisiima civilines pareigas ir jas įgyvendina per savo valdymo organus. Įstaiga negali įgyti civilinių teisių ir pareigų per savo dalininkus.

Įstaigos organai yra: visuotinis dalininkų susirinkimas; taryba – kolegialus valdymo organas; direktorius – vienasmenis valdymo organas. Įstaiga turi 3 filialus – Utenos, Telšių filialus ir filialą „Litfood“ (šis filialas veiklą pradėjo nuo 2024 m. sausio 1 d.). Šie filialai turi savo atskiras buveines ir atlieka dalį Įstaigos funkcijų, vadovaudamiesi filialų nuostatais. Utenos ir Telšių filialai veikia kaip sertifikavimo ir kontrolės funkcijas atliekantys įstaigos struktūriniai padaliniai regionuose. Filialas „Litfood“ įsikūręs Vilniuje ir įgyvendina įstatymų ir kitų teisės aktų nustatyta tvarka valstybės politikos priemones pagal žemės ūkio ir maisto produktų eksporto skatinimo priemones ir programas, administruoja valstybės intervencijos ir paramos privačiajam sandėliavimui priemones, nustatytas Lietuvos Respublikos žemės ūkio, maisto ūkio ir kaimo plėtros įstatymo 4 straipsnio 41 dalies 1 punkte. Filialai neturi atskiros buhalterijos, gali būti likviduojami dalininko nustatyta tvarka.

Lietuvos Respublikos žemės ūkio ministro 2023 m. gruodžio 5 d. įsakymu Nr. 3D-803 „Dėl [viešosios įstaigos „Ekoagros“ valdymo struktūros ir pareigybių sąrašo patvirtinimo](http://old.zum.lt/l.php?tmpl_into%5b0%5d=index&tmpl_name%5b0%5d=m_site_index165&tmpl_into%5b1%5d=middle&tmpl_name%5b1%5d=m_doc_shop_doc_info&doc_id=15194&back_tmpl=m_doc_shop_search&_PAGE_COUNT=0&_ALL_COUNT=38)“ (įsigaliojo 2024 m. sausio 1 d.) įstaigos valdymo struktūra papildyta nauju filialu „Litfood“, taip pat papildytas ir pareigybių sąrašas 11 naujų etatu filialo „Litfood“ funkcijoms užtikrinti ir įgyvendinti. Taip pat įstaigos valdymo struktūra ir pareigybių sąrašas atnaujintini juos patvirtinus Lietuvos Respublikos žemės ūkio ministro 2024 m. kovo 13 d. įsakymu Nr. 3D-203 „Dėl [viešosios įstaigos „Ekoagros“ valdymo struktūros ir pareigybių sąrašo patvirtinimo](http://old.zum.lt/l.php?tmpl_into%5b0%5d=index&tmpl_name%5b0%5d=m_site_index165&tmpl_into%5b1%5d=middle&tmpl_name%5b1%5d=m_doc_shop_doc_info&doc_id=15194&back_tmpl=m_doc_shop_search&_PAGE_COUNT=0&_ALL_COUNT=38)“.

Socialinio draudimo fondo valdybos (Sodra) duomenimis 2024-05-23 dienos pradžioje Įstaigoje dirbo 85 darbuotojai (apdraustieji).

**Lentelė 1. Informacija apie juridinį asmenį[[1]](#footnote-1).**

|  |  |
| --- | --- |
| *Įmonės kodas* | 259925770 |
| *Įregistruotas* | 1997-03-14 |
| *Oficialus pavadinimas* | Viešoji įstaiga "Ekoagros" |
| *Registracijos adresas* | Kauno m. sav. Kauno m. Laisvės al. 67 |
| *Teisinė forma* | Viešoji įstaiga |
| *Teisinis statusas* | Teisinis statusas neįregistruotas |
| *PVM mokėtojas* | LT599257716 nuo 2001-12-01 |
| *EVRK 2 red. veikla* | Gaminių sertifikavimas, jų normatyvinių dokumentų reikalavimų kontrolė (kodas 71.20.70) |
| *ESA 2010 sektorius* | Valdžios sektorius - Centrinė valdžia (išskyrus socialinės apsaugos fondus) (kodas 1311) |

Įstaigos pagrindinis veiklos tikslas – tenkinant viešuosius interesus, vykdyti ekologinės žemės ūkio ir maisto produktų bei pagal nacionalinę žemės ūkio ir maisto kokybės sistemą / nacionalinę maisto kokybės sistemą pagamintų produktų, auginimo, gamybos ir (ar) perdirbimo sertifikavimą bei pagalbinių medžiagų, skirtų ekologinei gamybai, atitikties patvirtinimą.

2023 m. balandžio 19 d. Lietuvos Respublikos Vyriausybė nutarimu Nr. 285 pakeitė Lietuvos Respublikos Vyriausybės 2019 m. gruodžio 11 d. nutarimą Nr. 1237 „Dėl reglamento (ES) Nr. 2017/625 įgyvendinimo“, kurio 12 punktu kontrolės institucija – viešoji įstaiga „Ekoagros“ – paskirta oficialiai kontrolei atlikti Reglamento (ES) Nr. 2017/625 1 straipsnio 2 dalies i punkte nustatytoje ekologinės gamybos srityje.

Lietuvos Respublikos žemės ūkio ministro 2000 m. gruodžio 28 d. įsakymo Nr. 375, 2 punktu (Žemės ūkio ministro 2022 m. kovo 14 d. įsakymo Nr. 3D-177 redakcija) viešajai įstaigai „Ekoagros“ pavesta vykdyti ekologinės gamybos oficialią kontrolę pagal patvirtintas Ekologinės gamybos taisykles. Atitinkamai Lietuvos Respublikos žemės ūkio ministro 2008 m. rugpjūčio 27 d. įsakymo Nr. 3D-475, 1 punktu (žemės ūkio ministro 2015 m. spalio 13 d. įsakymo Nr. 3D-768 redakcija) viešajai įstaigai „Ekoagros“ leista sertifikuoti pagal nacionalinę žemės ūkio ir maisto kokybės sistemą pagamintus produktus Pagal Nacionalinę žemės ūkio ir maisto kokybės sistemą pagamintų produktų pripažinimo taisyklių nustatytą tvarką. Taip pat pažymėtina, kad 2022 m. gegužės 20 d. žemės ūkio ministro įsakymo Nr. 3D-351, 3.3 papunktyje nurodoma, kad Lietuvos Respublikos žemės ūkio ministro 2008 m. rugpjūčio 27 d. įsakymu Nr. 3D-475 „Dėl leidimo sertifikuoti pagal nacionalinę žemės ūkio ir maisto kokybės sistemą pagamintus produktus suteikimo VšĮ „Ekoagros“ suteiktas leidimas galioja ir sertifikavimo ir priežiūros veiklai vykdyti pagal šiuo įsakymu patvirtintas Nacionalinės maisto kokybės sistemos taisykles.

Taip pat Lietuvos Respublikos Vyriausybės 2023 m. rugpjūčio 23 d. nutarimu Nr. 669 pakeistas Lietuvos Respublikos Vyriausybės 2012 m. sausio 18 d. nutarimas Nr. 90 „Dėl įgaliojimų suteikimo įgyvendinant Lietuvos Respublikos žemės ūkio, maisto ūkio ir kaimo plėtros įstatymo 7 straipsnio 2 dalies 8 punktą“, kuriuo viešoji įstaiga „Ekoagros“ įgaliota atlikti Vyriausybės įgaliotos įstaigos funkcijas, nustatytas Žemės ūkio, maisto ūkio ir kaimo plėtros įstatymo 4 straipsnio 41 dalyje (nutarimas įsigaliojo nuo 2024 m. sausio 1 d.). Šio įstatymo 41 straipsnyje nurodyta, kad Vyriausybės įgaliota įstaiga organizuoja ir administruoja žemės ūkio ir maisto produktų eksporto skatinimo priemones ir programas; administruoja Reglamento [(ES) Nr. 1308/2013](http://eur-lex.europa.eu/legal-content/LIT/TXT/?uri=CELEX:32013R1308&locale=lt) 8–21 straipsniuose nustatytas valstybės intervencijos ir paramos privačiajam sandėliavimui priemones.

Įstaigos valdymo (organizacinė) struktūra pateikiama žemiau (Žr. 1 schemą).

**1 schema.**



Įstaigos struktūriniai padaliniai ir veiklos sritys:

I ir IV sertifikavimo skyriai ir Telšių bei Utenos filialai vykdo ekologinės ir NKP gamybos sertifikavimą, t. y. jie teritoriniu požiūriu pasidalinę Lietuvos teritoriją vykdo analogišką veiklą sertifikuoja augalininkyste ir gyvulininkyste užsiimančius veiklos vykdytojus / pareiškėjus.

II sertifikavimo skyrius sertifikuoja ūkio subjektus pagal Jungtinių Amerikos Valstijų Žemės ūkio departamento Nacionalinę ekologijos programą (USDA NOP) ir Europos Sąjungos ekologinės gamybos ir perdirbimo ekvivalentiškumo standartą trečiosioms šalims (pastarosios veiklos įstaiga nebevykdys nuo 2025 m.)

III sertifikavimo skyrius sertifikuoja ekologiškų produktų tvarkymo veiklos vykdytojus. Veiklą vykdo visoje Lietuvoje, turi apie 350 klientų.

Filialo „Litfood“ veiklos sritys: iš Europos žemės ūkio garantijų fondo finansuojamų žemės ūkio ir maisto produktų rinkos reguliavimo priemonių administravimas: intervencinis žemės ūkio ir maisto produktų pirkimas, sandėliavimas ir pardavimas iš intervencinių sandėlių; parama už privatų žemės ūkio ir maisto produktų sandėliavimą; žemės ūkio ir maisto produktų eksporto skatinimo priemonių vykdymas: Lietuvos žemės ūkio, maisto ir gėrimų produktų gamintojų-įmonių dalyvavimo komercinėse parodose, mugėse, verslo misijose, informacinėse dienose eksporto skatinimo ir Lietuvos reprezentavimo tikslais organizavimas (paraiškų dėl paramos įmonėms rengimas, paramos administravimas, renginių organizavimas, ūkio subjektų eksporto kompetencijų ugdymas ir informavimas); rinkų lietuviškų produktų eksportui analizė (ekonominiai rodikliai, paklausa–pasiūla ir kt.); informacijos ūkio subjektams eksporto klausimais teikimo organizavimas, ūkio subjektų poreikio analizė; užsienio šalių nustatytų prekybos sąlygų, procedūrų ir reikalavimų duomenų analizė ir sisteminimas; informacinių konsultacinių seminarų, konferencijų ir mokymų apie eksporto rinkas organizavimas; dalyvavimo ES ar iš kitų išorinių šaltinių finansuojamuose eksporto skatinimo projektuose galimybių paieška ir įgyvendinimo organizavimas; leidinių leidybos organizavimas, lietuviškų maisto produktų populiarinimo iniciatyvų užsienio šalyse organizavimas; informacijos apie Lietuvos eksportuotojus sisteminimas ir elektroninių duomenų rinkinių administravimas.

**2.2. Įstaigos konkurentai**

Žemės ūkio ministro 2022 m. birželio 17 d. įsakymu Nr. 3D-402 UAB „Ekoliuks“ leista sertifikuoti ir vykdyti pagal Nacionalinę maisto kokybės sistemą pagamintų produktų priežiūrą Nacionalinės maisto kokybės sistemos taisyklių nustatyta tvarka, suteikiant UAB „Ekoliuks“ kodą LT-NKP-002.. Dalis Įstaigos klientų jau perėjo sertifikuoti NKP gamybą UAB „Ekoliuks“. Žemės ūkio ministro 2023 m. lapkričio 15 d. įsakymu Nr. 3D-742 suteiktas leidimas Lietuvos Respublikos žemės ūkio rūmų Sertifikavimo skyriui sertifikuoti ir vykdyti pagal Nacionalinę maisto kokybės sistemą pagamintų produktų priežiūrą Nacionalinės maisto kokybės sistemos taisyklių nustatyta tvarka, suteikiant suteikiu Lietuvos Respublikos žemės ūkio rūmų Sertifikavimo skyriui kodą LT-NKP-003. Taip pat išlieka grėsmė, kad veiklos vykdytojai / pareiškėjai ar kompetentingi darbuotojai pereis į naujai steigiamas sertifikavimo įstaigas.

**IŠVADA**

Įvertinus ***Organizacijos dydį, struktūrą ir perduotus sprendimų priėmimo įgaliojimus*** ir atsižvelgiant į tai, kad įstaiga turi nutolusius struktūrinius padalinius (filialus), kurie turi teisę priimti savarankiškus sprendimus įstaigos vykdomose veiklos srityje, galima konstatuoti, kad pagal šį vertinimo kriterijų yra didesnė nei maža korupcijos rizika.

**2.3. Vietovės ir sektoriai, kuriuose organizacija veikia arba ketina veikti**

Įstaigos veiklos sritys:

* ekologinės žemės ūkio ir maisto produktų gamybos sertifikavimas Lietuvoje ir kitose valstybėse;
* pagal nacionalinę žemės ūkio ir maisto kokybės sistemą / pagal nacionalinę maisto kokybės sistemą pagamintų produktų, jų auginimo, gamybos ir (ar) perdirbimo proceso sertifikavimas ir priežiūra bei šių produktų tiekimo rinkai proceso priežiūra;
* iš Europos žemės ūkio garantijų fondo finansuojamų žemės ūkio ir maisto produktų rinkos reguliavimo priemonių administravimas: intervencinis žemės ūkio ir maisto produktų pirkimas, sandėliavimas ir pardavimas iš intervencinių sandėlių; parama už privatų žemės ūkio ir maisto produktų sandėliavimą;
* žemės ūkio ir maisto produktų eksporto skatinimo priemonių vykdymas: Lietuvos žemės ūkio, maisto ir gėrimų produktų gamintojų-įmonių dalyvavimo komercinėse parodose, mugėse, verslo misijose, informacinėse dienose eksporto skatinimo ir Lietuvos reprezentavimo tikslais organizavimas (paraiškų dėl paramos įmonėms rengimas, paramos administravimas, renginių organizavimas, ūkio subjektų eksporto kompetencijų ugdymas ir informavimas); rinkų lietuviškų produktų eksportui analizė (ekonominiai rodikliai, paklausa–pasiūla ir kt.); informacijos ūkio subjektams eksporto klausimais teikimo organizavimas, ūkio subjektų poreikio analizė; užsienio šalių nustatytų prekybos sąlygų, procedūrų ir reikalavimų duomenų analizė ir sisteminimas; informacinių konsultacinių seminarų, konferencijų ir mokymų apie eksporto rinkas organizavimas; dalyvavimo ES ar iš kitų išorinių šaltinių finansuojamuose eksporto skatinimo projektuose galimybių paieška ir įgyvendinimo organizavimas; leidinių leidybos organizavimas, lietuviškų maisto produktų populiarinimo iniciatyvų užsienio šalyse organizavimas; informacijos apie Lietuvos eksportuotojus sisteminimas ir elektroninių duomenų rinkinių administravimas;
* šviečiamoji veikla ekologiškų žemės ūkio ir maisto produktų bei pagal nacionalinę žemės ūkio ir maisto kokybės sistemą / pagal nacionalinę maisto kokybės sistemą pagamintų produktų sertifikavimo temomis;
* kitų sertifikavimo paslaugų teikimas Lietuvoje ir kitose valstybėse.

*Korupcijos problematika sektoriuje*

Bendras korupcijos paplitimo suvaldymas šalyje yra tiesiogiai susijęs su žemės ūkio sektoriaus efektyvumu.[[2]](#footnote-2) Europos Komisija, aptardama žemės ūkio subsidijų paskirstymą ir ES šalyse pasitaikiusių neatitikčių atvejus, nurodo, kad šioje srityje svarbi „nulinės tolerancijos“ sukčiavimui politika.[[3]](#footnote-3) Tačiau vis tik, kaip nurodo šaltiniai, Europos Komisija negriežtina kontrolės ar korupcijos prevencijos politikos – siekiama suteikti daugiau įgaliojimų šalių lyderiams – kontroliuoti ir audituoti – kaip yra išleidžiamas ES skiriamas finansavimas.

Tyrimais patvirtinta, kad ekonominė krizė turi tiesioginių sąsajų su korupcijos apraiškų padidėjimu ir žemės ūkio veiklų priežiūros srityse. Nustatyta, kad, kuo didesnis vyriausybės veiksmingumas vykdant korupcijos kontrolę – tuo techniškai mažėja valstybių narių žemės ūkio produkcijos efektyvumas (*ang.: „the control of corruption in the presence of high government effectiveness, decreases the technical efficiency of agricultural production in the Member States.*“).[[4]](#footnote-4) Tačiau ES lėšų paskirstymas siekiant mažinti korupcijos apraiškas išlieka aktualus.[[5]](#footnote-5)

Europos Komisija 2023 m. liepos 5 d. pristatė naujojo „Specialiojo Eurobarometro 534“ dėl gyventojų požiūrio į korupciją rezultatus. Šių metų tyrime iš viso dalyvavo 26 404 ES valstybių narių gyventojai, tarp jų – 1 005 Lietuvos respondentai. Apklausa atlikta tiesioginio interviu būdu 2023 m. balandžio 13 – gegužės 1 d. Dauguma gyventojų (83 proc.) mano, kad korupcijos problema yra paplitusi Lietuvoje. Lyginant su praėjusiais metais, rezultatas pablogėjo nežymiai (2022 m. – 81 proc.), tačiau nuo 2013 m. fiksuojama reikšminga pažanga, kai 95 proc. respondentų teigė, jog korupcija yra paplitusi. Kita vertus, pastaraisiais metais gyventojai dėl korupcijos situacijos pokyčio yra nusiteikę labiau pesimistiškai negu optimistiškai. Daugiau respondentų mano, kad korupcijos lygis per pastaruosius trejus metus padidėjo (26 proc.) negu sumažėjo (22 proc.). Praėjusiais metais, atvirkščiai, gyventojai buvo nusiteikę optimistiškiau. Pagrindinės institucijos ir sritys, kurios suvokiamos kaip labiausiai korumpuotos, nesikeitė – tai sveikatos priežiūros sistema, nacionalinio, regioninio ar vietinio lygmens politikai, politinės partijos, viešiesiems konkursams vadovaujantys valstybės tarnautojai ir statybų leidimus išduodantys valstybės tarnautojai. Lyginant šį pokytį dešimties metų laikotarpyje, visų minėtų sričių vertinimai pablogėjo, išskyrus sveikatos priežiūros, kurios korumpuotumo vertinimas – pagerėjo. Gyventojų teigimu, korupcija yra paplitusi tiek nacionalinėse (78 proc.), tiek vietinėse ar regioninėse viešosiose institucijose (81 proc.), tačiau pastarųjų rezultatas, lyginant su praėjusiais metais, pablogėjo (2022 m. – 78 proc.). Korupciją toleruojančių asmenų Lietuvoje per pastaruosius metus sumažėjo nuo 46 proc. 2022 m. iki 40 proc. 2023 m., tačiau rodiklis vis dar viršija ES vidurkį (36 proc.). Kita vertus, gyventojai tapo nepakantesni bet kokioms korupcijos formoms – dovanoti dovaną, daryti paslaugą arba duoti pinigų už viešąją paslaugą nėra priimtina 72 proc. gyventojų, kai 2022 m. buvo 66 proc., o 2013 m. – 44 proc.[[6]](#footnote-6).

**Europos Komisija 2023 m. liepos mėn. paskelbė ketvirtąją Teisinės valstybės principo taikymo ataskaitą (angl.** Rule of Law report**), kurioje apžvelgiama kiekvienos valstybės narės, įskaitant Lietuvą, padėtis. Lietuva vienintelė iš visų Europos Sąjungos (ES) valstybių narių negavo nė vienos Europos Komisijos rekomendacijos stiprinti kovos su korupciją sistemą. Teigiamai įvertintas 2022–2033 m. Nacionalinės korupcijos prevencijos darbotvarkės ir Korupcijos prevencijos įstatymo įgyvendinimas, veiksmingai vykdomi su korupcija susijusių nusikalstamų veikų tyrimai ir baudžiamasis persekiojimas.**

*Valstybė (-ės): korupcijos rizikos lygis.*

Korupcijos suvokimo indeksas (KSI) parodo, kiek šalyje suvokiama valstybės bei savivaldybių tarnautojų ir politikų korupcija. Šis indeksas nustatomas remiantis verslo atstovų apklausomis ir kitais ekspertiniais tyrimais. KSI įverčiai rikiuojasi šimto balų skalėje, kur 100 balų žymi labai skaidrią valstybę, 0 – labai korumpuotą[[7]](#footnote-7). 2023 m. „Transparency International“ (TI) Korupcijos suvokimo indekso (KSI) tyrime Lietuvai skirti 61 balas iš 100 galimų ir 34 vieta 180 šalių sąraše. Lietuva užima 12 vietą tarp Europos Sąjungos (ES) valstybių[[8]](#footnote-8).

Svarbu paminėti, jog naujausi Lietuvos korupcijos žemėlapio duomenys rodo, kad korupcijos, kaip aktualios problemos vertinimas Lietuvoje pastaruosius metus reikšmingai nesikeičia[[9]](#footnote-9). Tyrimo rezultatai atskleidė, kad pagrindiniu iššūkiu vis dar išlieka gyventojų ir verslo vadovų ryžtas pranešti apie korupcinius nusikaltimus. Taip pat matomas prastėjantis tam tikrų savivaldos sričių vertinimas, labiausiai korumpuotomis laikomos viešųjų pirkimų, statybų, žemėtvarkos, teritorijų planavimo sritys. Atsižvelgiant į **Specialiųjų tyrimų tarnybos (STT) inicijuoto tyrimo „Lietuvos korupcijos žemėlapis 2022“ duomenis,** gyventojai ir valstybės tarnautojai kaip labiausiai korumpuotas vertina Energetikos ministeriją, Sveikatos apsaugos ministeriją ir Žemės ūkio ministeriją bei joms pavaldžias įstaigas[[10]](#footnote-10). Žemės ūkio ministerija, kuriai Įstaiga yra atskaitinga, tarpe kitų ministerijų papuola į trejetuką, pagal gyventojų vertinimą apie korupcijos paplitimą tarp institucijų.

*Sektorius: korupcijos rizikos lygis.*

**Vertinant STT inicijuoto tyrimo „Lietuvos korupcijos žemėlapis 2022“ duomenis pastebėta, jog jo sudarymo metu g**yventojai, įstaigų vadovai (ar jų atstovai) ir valstybės tarnautojai nevertino įstaigos. Dėl šios priežasties yra pagrindas vadovautis **STT inicijuoto tyrimo „Lietuvos korupcijos žemėlapis 2019“ sudarymo metu nustatytu įstaigos korupcijos rizikos lygiu. „**Lietuvos korupcijos žemėlapio 2019“ sudarymo metu buvo vertintos ir Žemės ūkio ministerijos įstaigos. Gyventojai, įstaigų vadovai (ar jų atstovai) ir valstybės tarnautojai vertino ir VšĮ „Ekoagros“. Gyventojų ir įmonių vadovų vertinime įstaiga užima 8 vietą (iš 8) (pozityvu). Gyventojai teigia, kad įstaigos korumpuotumas yra 34 proc. (7 proc. sako, kad įstaiga – labai korumpuota ir 27 proc. – iš dalies korumpuota). Įmonių vadovai suteikia 35 proc. (12 proc. teigia – labai korumpuota, 23 proc. – iš dalies korumpuota). Valstybės tarnautojai Įstaigai suteikia 7 vietą (palankesnę) ir 32 proc. (7 proc. teigia – labai korumpuota ir 25 proc. – iš dalies korumpuota).

Įstaigos pagrindinė veikla – Lietuvoje. Tačiau Įstaiga, veikdama Turkijoje, Kazachstane, Ukrainoje susiduria ir susidurs su padidintomis korupcijos rizikos grėsmėmis, nes šios šalys įvardijamos rizikingomis pagal pasauliniu mastu pripažįstamą Korupcijos suvokimo indeksą. Įstaigos filialo „Litfood“ veikla – dalyvavimas tarptautinėse parodose ir verslo misijose – nevertinama kaip rizikinga korupcijos požiūriu, atsižvelgiant į atitinkamos veiklos pobūdį, tai, kad parodos organizuojamos konkrečių subjektų, konkrečiose nustatytose vietose.

**Lentelė 2. Korupcijos suvokimo indeksas (KPI) ir valstybių vieta tarpe šalių.**

|  |  |  |
| --- | --- | --- |
| **Šalis** | **2023 m. balas\*** | **Vieta šalių tarpe 2023 m.\*\*** |
| **Lietuva** | **61** iš 100 | **34** iš 180  |
| **Kazachstanas** | **39** iš 100 | **93** iš 180  |
| **Turkija** | **34** iš 100 | **115** iš 180 |
| **Ukraina** | **36** iš 100 | **104** iš 180 |

*\* Kuo arčiau 100 balų, tuo korupcija mažesnė*

*\*\* Kuo aukštesnė vieta, arčiau 1, - tuo šalis skaidresnė kitų, 180-ies tirtų šalių tarpe*

**IŠVADA**

Įvertinus ***Vietovę ir sektorius, kuriuose organizacija veikia arba ketina veikti*** iratsižvelgiant į tai, kad nors įstaiga veikia Lietuvoje, kurios korupcijos rizikingumas yra vidutinis, tačiau 2019 m. įstaiga buvo įtraukta į teisėsaugos įstaigų rizikų vertinimą, t. y. STT 2019 m. vasario 26 d. antikorupcinio vertinimo išvada Nr. 4-01-1973 „Dėl ekologinio žemės ūkio taisyklių“[[11]](#footnote-11), ir jų metu buvo nustatyta didelė korupcijos rizika, susijusi su veiklos reglamentavimo trūkumais, taip pat atsižvelgiant į tai, kad įstaigos veikla taip pat yra susijusi su šalimis – Turkija, Kazachstanu, Ukraina, kuriose korupcijos rizikos lygis yra labai didelis, todėl galima konstatuoti, kad vykdant veiklą Turkijoje, Kazachstane, Ukrainoje, įstaigos veikla vertintina, kaip patenkanti į didelės korupcijos riziką.

**2.4. Organizacijos veiklos ir operacijų pobūdis, mastas, sudėtingumas**

Įstaigos veiklą reglamentuoja ES ir Lietuvos reglamentai ir teisės aktai (talpinama Z:\Dokumentai\43 IŠORINIAI DOKUMENTAI).

Įstaiga turi pasitvirtinusi vidaus veiklos procedūras, tvarkų aprašus ir darbo instrukcijas, (talpinama Z:\Dokumentai\11 DARBO INSTRUKCIJOS (DI); Z:\Dokumentai\12 PROCEDŪROS (PR); Z:\Dokumentai\13 TVARKOS (TV)); Z:\Dokumentai ir Duomenų valdymo sistemoje (DVS)).

Įstaiga atitinka LST EN ISO/IEC 17065:2012 standarto reikalavimus ir akredituota atlikti pagal nacionalinę žemės ūkio ir maisto kokybės sistemą pagamintų produktų pirminės gamybos ir tvarkymo procesų sertifikavimą ir reikalavimus atitinkančių produktų ir produktų, kuriems suteikiamos lygiavertės garantijos, sertifikavimą trečiosiose šalyse (2023-04-18 Nacionalinio akreditacijos biuro akreditavimo pažymėjimas Nr. LA.03.007, galioja iki 2025-09-02).

Įstaiga taip pat yra akredituota vykdyti sertifikavimo veiklą USDA NOP pagal 1990 m. Ekologinio maisto gamybos aktą ir USDA ekologijos reglamentą (7 CFR 205 dalis).

Įstaigos pagrindinės veiklos sritys – ekologinės žemės ūkio ir maisto produktų gamybos sertifikavimas ir pagal nacionalinę žemės ūkio ir maisto kokybės sistemą pagamintų produktų, jų gamybos, auginimo ir (ar) perdirbimo proceso sertifikavimas ir priežiūra bei šių produktų tiekimo rinkai proceso priežiūra, pagal LR korupcijos prevencijos įstatymo 6 str. 3 dalyje numatytą 1 kriterijų patenka prie Valstybės ar savivaldybės veiklos sričių ar procesų, kuriuose atliekama korupcijos rizikos analizė: 3) priimami sprendimai yra susiję su materialine ar kitokia suinteresuoto asmens nauda, leidimų, nuolaidų, lengvatų ir kitokių papildomų teisių suteikimu ar apribojimu, kontrolės ar priežiūros vykdymu.

Be to, Įstaigos darbuotojai, vykdydami ekologinės žemės ūkio ir maisto produktų gamybos sertifikavimą ir pagal nacionalinę žemės ūkio ir maisto kokybės sistemą pagamintų produktų, jų gamybos, auginimo ir (ar) perdirbimo proceso sertifikavimą ir priežiūrą bei šių produktų tiekimo rinkai proceso priežiūrą, turi betarpiškai bendrauti su klientais, vietoje atlikti žemės ūkio ir maisto kokybės sistemą pagamintų produktų, jų gamybos, auginimo ir (ar) perdirbimo procesų vertinimą. Todėl yra didelė rizika, kad tokie Įstaigos darbuotojai gali patekti į korupcines situacijas.

 **IŠVADA**

Įvertinus ***Organizacijos veiklos ir operacijų pobūdį, mastą, sudėtingumą*** ir atsižvelgiant į tai, kad nors įstaiga savo veikloje vadovaujasi ES reglamentais, Lietuvos teisės aktais, įstaigos veiklos darbo instrukcijomis ir procedūromis, tačiau įstaigai vykdant veiklą *priimami sprendimai yra susiję su materialine ar kitokia suinteresuoto asmens nauda, leidimų, nuolaidų, lengvatų ir kitokių papildomų teisių suteikimu ar apribojimu, kontrolės ar priežiūros vykdymu,* galima konstatuoti, kad pagal šį vertinimo kriterijų yra vidutinė korupcijos rizika.

**2.4. Organizacijos kontroliuojami ir organizaciją kontroliuojantys subjektai**

*Organizaciją ir jos veiklą kontroliuojantys subjektai*

Įstaigos veiklą kontroliuoja jos steigėja – Lietuvos Respublikos žemės ūkio ministerija.

Be to, Įstaigos Taryboje savo atstovus yra delegavusios šios institucijos:

1. Lietuvos Respublikos žemės ūkio ministerija;
2. Lietuvos nacionalinė vartotojų konfederacija;
3. Vytauto didžiojo universiteto Žemės ūkio akademija;
4. Kauno technologijos universiteto Maisto institutas;
5. Valstybinė vartotojų teisių apsaugos tarnyba;
6. Lietuvos ekologinių ūkių asociacija;
7. Lietuvos daržovių augintojų asociacija.

Įstaigos tarybos sudėtis patvirtinta žemės ūkio ministro 2023 m. rugpjūčio 31 d. įsakymu Nr. 3D-575. Ji pateikiama žemiau esančioje lentelėje (Žr. Lentelę 3).

**Lentelė 3. VšĮ „Ekoagros“ tarybos sudėtis**

|  |
| --- |
| **Valdžios institucijų atstovai** |
| Asmens statusas | Pareigos atstovaujamoje organizacijoje |
| Tarybos narys | Lietuvos Respublikos žemės ūkio ministerijos Tvarios žemės ūkio gamybos ir maisto pramonės departamento direktorius |
| Tarybos narys | Lietuvos Respublikos žemės ūkio ministerijos Tarptautinių reikalų ir eksporto skatinimo skyriaus vedėjas |
| **Mokslo institucijų atstovai** |
| Asmens statusas | Pareigos atstovaujamoje organizacijoje |
| Tarybos narė | Kauno technologijos universiteto Maisto mokslo ir technologijų katedros vedėja |
| Tarybos pirmininkė | Vytauto didžiojo universiteto Žemės ūkio akademijos kanclerė |
| **Produktų vartotojų atstovai** |
| Asmens statusas | Pareigos atstovaujamoje organizacijoje |
| Tarybos narė | Valstybinės vartotojų teisių apsaugos tarnybos Kauno regiono rinkos priežiūros skyriaus vyriausioji specialistė |
| Tarybos narė | Nacionalinės vartotojų konfederacijos prezidentė |
| **Produktų gamintojų atstovai** |
| Asmens statusas | Pareigos atstovaujamoje organizacijoje |
| Tarybos narė | Lietuvos daržovių augintojų asociacijos ekspertė |
| Tarybos narė | Lietuvos ekologinių ūkių asociacijos pirmininko pavaduotoja |

Įstaigos kaip viešosios įstaigos veiklą taip pat kontroliuoja įmonių veiklos kontrolės funkcijas vykdančios valstybės įstaigos – Valstybinė mokesčių inspekcija prie Lietuvos Respublikos finansų ministerijos (VMI), Valstybinio socialinio draudimo fondo valdyba prie Socialinės apsaugos ir darbo ministerijos (SODRA), Valstybinė darbo inspekcija prie Socialinės apsaugos ir darbo ministerijos (VDI) ir kitos įstaigos.

*Nepriklausoma kontrolė*

Kadangi įstaiga veikia kaip akredituota sertifikavimo įstaiga, jos sertifikavimo veiklą kontroliuoja ir prižiūri Lietuvos Nacionalinis akreditacijos biuras ir Jungtinių Amerikos Valstijų Žemės ūkio departamentas.

*Savikontrolė*

Vidaus kontrolės pagrindinis tikslas yra užtikrinti, kad Įstaigos veikla būtų vykdoma įstatymų, kitų teisės aktų nustatyta tvarka, pagal patvirtintus veiklos planus, programas bei procedūras, kad Įstaigos turtas bei įsipareigojimai tretiesiems asmenims būtų apsaugoti nuo sukčiavimo, iššvaistymo, pasisavinimo, neteisėto valdymo ar kitų neteisėtų veikų ir būtų naudojamas efektyviai, ekonomiškai, rezultatyviai, skaidriai ir pagal paskirtį, laiku gaunama finansinė informacija, sudaromos tikslios, patikimos finansinės ir kitos ataskaitos. Vidaus kontrolės procedūros nustatomos, atsižvelgiant į vidaus kontrolės tikslą, veiklos riziką, vidaus kontrolės pastovumą bei jos atlikimo sąnaudas, apskaitos informacinę sistemą, turto apsaugos būklę ir kitus vidaus kontrolės kriterijus.

Teisės aktai, reglamentuojantys įstaigos veiklą ir įgyvendinantys vidaus kontrolės elementus, taip pat už apibrėžtų vidaus kontrolės elementus įgyvendinančius teisės aktus atsakingi asmenys, stebėseną atliekantys asmenys pateikiami įstaigos vidaus kontrolės politikos, patvirtintos Įstaigos direktoriaus 2021 m. lapkričio 30 d. įsakyme Nr. V-194 su visais vėlesniais pakeitimais ir / ar papildymais, priede Nr. 1.

Įstaigoje taip pat paskirti darbuotojai, atsakingi už korupcijos prevenciją. Tačiau korupcijos prevencijos funkcijos jiems priskirtos kaip papildomos prie pagrindinių funkcijų.

*Organizacijos kontroliuojami subjektai*

Įstaiga kontroliuojamų subjektų šiuo metu neturi.

**IŠVADA**

Įvertinus ***Organizacijos kontroliuojamus ir organizaciją kontroliuojančius subjektus,*** nustatyta, kadįstaigos veiklos kontrolė apima tiek vidinę, tiek išorinę veiklos kontrolę, todėl galima konstatuoti, kad pagal šį kriterijų yra mažesnė nei maža korupcijos rizika***.***

**2.5. Organizacijos veiklos partneriai**

Įstaigos veiklos partneriai Lietuvoje:

1. Lietuvos Respublikos žemės ūkio ministerija;
2. Nacionalinė mokėjimo agentūra prie Žemės ūkio ministerijos;
3. Valstybinė maisto ir veterinarijos tarnyba;
4. Valstybinė augalininkystės tarnyba;
5. Nacionalinis akreditacijos biuras;
6. VĮ Žemės ūkio duomenų centras;
7. Lietuvos nacionalinė vartotojų konfederacija;
8. Vytauto didžiojo universiteto Žemės ūkio akademija;
9. Kauno technologijos universiteto Maisto institutas;
10. Valstybinė vartotojų teisių apsaugos tarnyba;
11. Lietuvos ekologinių ūkių asociacija;
12. Lietuvos daržovių augintojų asociacija.

Didžioji dalis aukščiau nurodytų įstaigos veiklos partnerių savarankiškai vykdo korupcijos prevencijos priemones (Žr. Lentelę 4), todėl bendradarbiavimas su jais Įstaigai nekelia korupcijos rizikos.

**Lentelė 4. Korupcijos prevencijos priemonių vykdymas.**

|  |  |  |  |
| --- | --- | --- | --- |
| **Nr.** | **Įstaiga** | **Korupcijos prevencijos priemonių vykdymas\*** | **Šaltinis**  |
| 1. | Žemės ūkio ministerija | Vykdo | <https://zum.lrv.lt/lt/korupcijos-prevencija-1> |
| 2.  | Nacionalinė mokėjimo agentūra | Vykdo | <https://www.nma.lt/index.php/veikla/apie-nma/korupcijos-prevencija/293> |
| 3.  | Valstybinė maisto ir veterinarijos tarnyba | Vykdo | <https://vmvt.lt/korupcijos-prevencija> |
| 4. | Valstybinė augalininkystės tarnyba | Vykdo | <http://www.vatzum.lt/lt/korupcijos-prevencija/> |
| 5. | Valstybinė vartotojų teisių apsaugos tarnyba | Vykdo | <http://www.vvtat.lt/korupcijos-prevencija/424> |
| 6. | VĮ Žemės ūkio duomenų centras | Vykdo | <https://zudc.lt/korupcijos-prevencija/>  |
| 7. | Nacionalinis akreditacijos biuras | Vykdo | <https://nab.lrv.lt/lt/korupcijos-prevencija/>  |

*\* Lietuvos Respublikos Korupcijos prevencijos įstatymu numatytos korupcijos prevencijos priemonės*

Įstaigos veiklos partneriai užsienyje:

1. Jungtinių Amerikos Valstijų Žemės ūkio departamentas (akredituoja įstaigos vykdomą veiklą pagal JAV Žemės ūkio departamento Nacionalinę ekologijos programą);

2. ABCERT AG (pagal susitarimą su šia sertifikavimo įstaiga tikrinama Bioland standarto reikalavimų atitiktis);

3. Demeter International e. V. (pagal susitarimą su šia organizacija tikrinami Demeter standarto reikalavimai);

4. Bio Suisse AG (pagal susitarimą su šia organizacija tikrinami Biosuisse standarto reikalavimai);

5. Naturland e. V. (pagal susitarimą su šia organizacija tikrinami Naturland standarto reikalavimai);

6. KRAV ekonomisk forening (pagal susitarimą su šia organizacija tikrinami KRAV standarto reikalavimai);

7. BIO Austria Marketing GmbH (pagal susitarimą su šia organizacija tikrinami Bio Austria standarto reikalavimai);

8. „Eco – Garden“ (pagal susitarimą su šia organizacija tikrinami pagal Taivano ekologinio žemės ūkio skatinimo įstatymo reikalavimus) nuo 2022-05-06;

9. Įstaiga yra The International Federation of Organic Agriculture Movements – **Organics International** (**IFOAM - Organics International) narė;**

10. Įstaiga yra The International Federation of Organic Agriculture Movements – **Organics Europe** (**IFOAM** – **Organics Europe) narė;**

11. Įstaiga yra The European Organic Certifiers Council (EOCC) narė;

12. Įstaiga yra Accredited Certifiers Association (ACA) narė.

Socialiniai partneriai:

1. Lietuvos ekologinių ūkių asociacija (socialinis partneris atstovas yra įstaigos Taryboje);
2. Valstybinė maisto ir veterinarijos tarnyba (bendradarbiavimo sutartis, keičiamasi duomenimis);
3. Valstybinė augalininkystės tarnyba (bendradarbiavimo sutartis, keičiamasi duomenimis);
4. Nacionalinis akreditacijos biuras (akredituoja įstaigos vykdomą veiklą);
5. VĮ Žemės ūkio duomenų centras (teikia duomenis, prižiūri informacines sistemas);
6. Nacionalinė mokėjimo agentūra pagal bendradarbiavimo sutartį.

Įstaigos paslaugų teikėjų, iš kurių LR viešųjų pirkimų įstatymo nustatyta tvarka, yra perkamos prekės, darbai ar paslaugos, grupės:

1. teikėjai, iš kurių paslaugos, darbai ir prekės yra įsigyjamos Lietuvoje vykdant supaprastintus pirkimus, išskyrus mažos vertės pirkimus;
2. teikėjai, iš kurių paslaugos, darbai ir prekės yra įsigyjamos užsienio šalyse vykdant supaprastintus pirkimus, išskyrus mažos vertės pirkimus.

**IŠVADA**

*Įvertinus* ***Organizacijos veiklos partnerius,*** matyti, kad dauguma įstaigos veiklos užsienio partnerių veikia šalyse, kuriose korupcijos suvokimo indeksas yra aukštas, o įstaigos veiklos partneriai Lietuvoje daugiausia yra valstybės įstaigos ir kitos organizacijos, kurios savarankiškai vykdo korupcijos prevencijos priemones ir Įstaigos veiklai nekelia korupcijos rizikos, išskyrus paslaugų tiekėjus, iš kurių LR viešųjų pirkimų įstatymo nustatyta tvarka, yra perkamos prekės, darbai ar paslaugos, kurie gali kelti korupcijos riziką, todėl galima konstatuoti, kad pagal šį kriterijų yra vidutinė korupcijos rizika.

***Sąveikos su valstybės pareigūnais pobūdis ir mastas***

Įstaigos kai kurių veiklos partnerių Lietuvoje darbuotojai yra valstybės tarnautojai:

1. Lietuvos Respublikos žemės ūkio ministerija;
2. Nacionalinė mokėjimo agentūra prie Žemės ūkio ministerijos;
3. Valstybinė maisto ir veterinarijos tarnyba;
4. Valstybinė augalininkystės tarnyba;
5. Valstybinė vartotojų teisių apsaugos tarnyba.

Tačiau, kaip buvo nurodyta aukščiau, šios įstaigos savarankiškai vykdo korupcijos prevencijos priemones, todėl sąveika su šiais valstybės tarnautojais Įstaigai nekelia korupcijos rizikos.

Įstaigos veikla kontroliuojančių institucijų – VMI, SODRA, VDI, darbuotojai taip pat yra valstybės tarnautojai, tačiau ir šios įstaigos savarankiškai vykdo korupcijos prevencijos priemones (Žr. Lentelę 5), todėl sąveika su šiais valstybės tarnautojais Įstaigai nekelia korupcijos rizikos.

**Lentelė 5. Korupcijos prevencijos priemonių vykdymas.**

|  |  |  |  |
| --- | --- | --- | --- |
| **Nr.** | **Įstaiga** | **Korupcijos prevencijos priemonių vykdymas\*** | **Šaltinis**  |
| 1. | Valstybinė mokesčių inspekcija prie Lietuvos Respublikos finansų ministerijos | Vykdo | <https://www.vmi.lt/cms/korupcijos-prevencija>  |
| 2.  | Valstybinio socialinio draudimo fondo valdyba prie Socialinės apsaugos ir darbo ministerijos | Vykdo | <https://www.sodra.lt/lt/socialinis-draudimas/korupcijos-prevencija>  |
| 3.  | Valstybinė darbo inspekcija prie Socialinės apsaugos ir darbo ministerijos | Vykdo | <https://www.vdi.lt/Forms/Tema.aspx?Tema_ID=64>  |

*\* Lietuvos Respublikos Korupcijos prevencijos įstatymu numatytos korupcijos prevencijos priemonės*

**IŠVADA**

*Įvertinus* ***sąveikos su valstybės pareigūnais pobūdį ir mastą*** bei šių įstaigų, kuriose dirba valstybės tarnautojai, vykdomą antikorupcinę veiklą, galima konstatuoti, kad pagal šį vertinimo kriterijų yra mažesnė nei maža korupcijos rizika.

**2.6. Taikomi įstatymų, įstatymų įgyvendinamųjų teisės aktų, sutartiniai ir profesiniai įsipareigojimai ir pareigos**

Įstaigai yra keliami tokie įstatymų, įstatymų įgyvendinamųjų teisės aktų, sutartiniai ir profesiniai įsipareigojimai:

1. Pagal įstaigos Žemės ūkio ministro 2023 m. lapkričio 23 d. įsakymu Nr. 3D-772 patvirtintus Įstaigos įstatus (įsigaliojo nuo 2024 m. sausio 1 d.) (toliau – Įstatai)[[12]](#footnote-12) jos veiklos tikslas – *tenkinti viešuosius interesus*, vykdyti ekologinės žemės ūkio ir maisto produktų gamybos bei pagal nacionalinę žemės ūkio ir maisto kokybės sistemą pagamintų produktų, jų gamybos, auginimo ir (ar) perdirbimo sertifikavimą bei pagalbinių medžiagų, skirtų ekologinei gamybai, atitikties vertinimą. Viešųjų interesų apsaugą užtikrina Lietuvos Respublikos viešųjų ir privačių interesų derinimo įstatymo (toliau – VPIDĮ) nuostatos. Vienas iš šiame įstatyme numatytų kontrolės institutų yra privačių interesų deklaravimas. Kaip nurodo šio įstatymo įgyvendinimo kontrolės funkcijas įgyvendinanti Vyriausioji tarnybinės etikos komisija: „*Pareigos deklaruoti privačius interesus vykdymas svarbus bent trimis požiūriais: asmeniniu, organizaciniu ir visuomeniniu. Asmeniniu požiūriu, tai rodo valstybinėje tarnyboje dirbančio asmens atsakingumą, rūpestingumą, visuotinai pripažintų tarnybinės etikos standartų laikymąsi. Organizaciniu požiūriu tai svarbu ne tik dėl deklaruojančiojo asmens reputacijos, bet ir dėl valstybės institucijos, kurioje jis dirba, prestižo. Visuomeniniu požiūriu, privačių interesų atskleidimas didina visuomenės pasitikėjimą valstybine tarnyba ir pačia valstybe“[[13]](#footnote-13).* VPIDĮ reikalavimai yra taikomi įstaigos vadovams ir darbuotojams;
2. Lietuvos Respublikos korupcijos prevencijos įstatymas (toliau – Korupcijos prevencijos įstatymas) numato, kad jis yra taikomas ir viešosioms įstaigoms, kurios vienas iš steigėjų ar dalininkų yra valstybės ar savivaldybės institucija ar įstaiga ar viešojo sektoriaus subjektams. Atsižvelgiant į tai, kad įstaigos steigėjos yra Lietuvos Respublikos žemės ūkio ministerija ir Lietuvos Respublikos sveikatos apsaugos ministerija, šio įstatymo nuostatos visa apimtimi yra taikomos ir įstaigai;
3. Lietuvos Respublikos žemės ūkio ministro 2024 m. gegužės 8 d. įsakymu Nr. 3D-379 patvirtintame VšĮ „Ekoagros“ 2024-2026 metų strateginiame veiklos plane (toliau – Įstaigos 2024-2026 metų strateginis veiklos planas) viena iš įstaigos vertybių yra numatyta vertybė – „*Skaidrumas*“, todėl jos steigėjas įstaigai kelia aukščiausius vykdomos veiklos, sertifikavimo proceso ir naudojamo turto skaidrumo reikalavimus;
4. Įstaiga būdama akredituota sertifikavimo įstaigaturi užtikrinti tarptautiniame standarte ISO/IEC 17011:2017 numatytus reikalavimus ir pagrindinius principus, tokius kaip „nepriklausomumas“, „nešališkumas“ ir „skaidrumas“;
5. Tikslu didinti veiklos efektyvumą ir skaidrumą įstaiga jau įsidiegė Sertifikuojamų produktų, procesų ir paslaugų atitikties vertinimo sistemą, atitinkančią tarptautinio standarto ISO/IEC 17065:2012 reikalavimus.

**IŠVADA**

Įvertinus – ***Taikomus įstatymų, įstatymų įgyvendinamųjų teisės aktų, sutartinius ir profesinius įsipareigojimus ir pareigas,*** darytina išvada, kad įdiegta Antikorupcinės vadybos sistema, atitinkanti Lietuvos standarto LST ISO 37001:2017 reikalavimus, įstaigoje leidžia užtikrinti tinkamą VPIDĮ ir Korupcijos prevencijos įstatymo reikalavimų, Įstaigos 2024-2026 metų strateginiame veiklos plane numatytus tikslus, užtikrinti tarptautiniame standarte ISO/IEC 17011:2017 numatytus reikalavimus ir pagrindinius principus, taip pat užtikrinti aukščiausius vykdomos veiklos, sertifikavimo proceso ir naudojamo turto skaidrumo standartus.

## **3. įstaigos KONTEKSTO ANALIZĖS IŠVADOS IR REKOMENDACIJOS**

## Apibendrinus įstaigoje atliktą konteksto analizę, pateikiamos išvados:

1. Įvertinus – ***Organizacijos dydį, struktūrą ir perduotus sprendimų priėmimo įgaliojimus*** ir atsižvelgiant į tai, kad įstaiga turi nutolusius struktūrinius padalinius (sertifikavimo skyrius regionuose), kurie turi teisę priimti savarankiškus sprendimus sertifikavimo srityje, galima konstatuoti, kad pagal šį vertinimo kriterijų yra didesnė nei maža korupcijos rizika;
2. Įvertinus – ***Vietovę ir sektorius, kuriuose organizacija veikia arba ketina veikti*** iratsižvelgiant į tai, kad nors Įstaiga veikia Lietuvoje, kurios korupcijos rizikingumas yra vidutinis, tačiau Įstaiga buvo įtraukta į teisėsaugos įstaigų rizikų vertinimą ir jų metu buvo nustatyta didelė korupcijos rizika, susijusi su veiklos reglamentavimo trūkumais, taip pat atsižvelgiant į tai, kad Įstaigos veikla taip pat yra susijusi su šalimis - Turkija, Kazachstanu, Ukraina, kuriose korupcijos rizikos lygis yra labai didelis, galima konstatuoti, kad pagal šį vertinimo kriterijų yra didelė korupcijos rizika;
3. Įvertinus – ***Organizacijos veiklos ir operacijų pobūdį, mastą, sudėtingumą*** ir atsižvelgiant į tai, kad nors įstaiga savo veikloje vadovaujasi ES reglamentais, Lietuvos teisės aktais, įstaigos veiklos darbo instrukcijomis ir procedūromis, tačiau įstaigai vykdant veiklą *priimami sprendimai yra susiję su materialine ar kitokia suinteresuoto asmens nauda, leidimų, nuolaidų, lengvatų ir kitokių papildomų teisių suteikimu ar apribojimu, kontrolės ar priežiūros vykdymu,* galima konstatuoti, kad pagal šį vertinimo kriterijų yra vidutinė korupcijos rizika;
4. Įvertinus – ***Organizacijos kontroliuojamus ir organizaciją kontroliuojančius subjektus*** nustatyta, kadįstaigos veiklos kontrolė apima tiek vidinę, tiek išorinę veiklos kontrolę, galima konstatuoti, kad pagal šį kriterijų yra mažesnė nei maža korupcijos rizika;
5. Įvertinus – ***Organizacijos veiklos partnerius*** matyti, kad dauguma įstaigos veiklos užsienio partnerių veikia šalyse, kuriose korupcijos suvokimo indeksas yra aukštas, o Įstaigos veiklos partneriai Lietuvoje pagrinde yra valstybės įstaigos ir kitos organizacijos, kurios savarankiškai vykdo korupcijos prevencijos priemones ir Įstaigos veiklai nekelia korupcijos rizikos, išskyrus paslaugų tiekėjus, iš kurių LR viešųjų pirkimų įstatymo nustatyta tvarka, yra perkamos prekės, darbai ar paslaugos, kurie gali kelti korupcijos riziką, todėl galima konstatuoti, kad pagal šį kriterijų yra vidutinė korupcijos rizika;
6. Įvertinus – ***Sąveikos su valstybės pareigūnais pobūdį ir mastą*** bei šių įstaigų, kuriose dirba valstybės tarnautojai, vykdomą antikorupcinę veiklą, galima konstatuoti, kad pagal šį vertinimo kriterijų yra mažesnė nei maža korupcijos rizika;
7. Įvertinus – ***Taikomus įstatymų, įstatymų įgyvendinamųjų teisės aktų, sutartinius ir profesinius įsipareigojimus ir pareigas,*** darytina išvada, kad Antikorupcinės vadybos sistemos, atitinkančios Lietuvos standarto LST ISO 37001:2017 reikalavimus, įdiegimas įstaigoje leidžia užtikrinti tinkamą VPIDĮ ir Korupcijos prevencijos įstatymo reikalavimus, pasiekti įstaigos 2024-2026 metų strateginiame veiklos plane numatytus tikslus, užtikrinti tarptautiniame standarte ISO/IEC 17011:2017 numatytus reikalavimus ir pagrindinius principus, taip pat užtikrinti aukščiausius vykdomos veiklos, sertifikavimo proceso ir naudojamo turto skaidrumo standartus.

Įstaigoje atliekami trečiųjų šalių būsimų veiklos partnerių ir atrankas į pareigybes, priskirtas didesnės nei mažos korupcijos rizikos pareigybių grupei, laimėjusių pretendentų bei esamų darbuotojų, kurie perkeliami į kitas pareigas, stropūs patikrinimai, vykdomas AVS monitoringas, darbuotojai deklaruoja privačius interesus, vykdoma šių deklaracijų pateikimo / atnaujinimo kontrolė ir t.t. Pabrėžtina, kad iš esmės savalaikiai įgyvendinamos VšĮ „Ekoagros“ antikorupcinėje politikoje, Antikorupcinės vadybos sistemos vadove, Viešosios įstaigos „Ekoagros“ korupcijos rizikos vertinimo įgyvendinimo tvarkos apraše, Viešosios įstaigos „Ekoagros“ antikorupcinių kontrolės priemonių taikymo tvarkos apraše, Viešosios įstaigos „Ekoagros“ antikorupcinės vadybos sistemos monitoringo, matavimo, analizės ir įvertinimo tvarkos apraše numatytos AVS priemonės ir procesai.

Pagarbiai,

Antikorupcinės funkcijos atitikties vykdytoja

Aistė Tomkienė

1. Šaltinis - Rekvizitai.lt: https://rekvizitai.vz.lt/imone/ekoagros/juridinis-asmuo [↑](#footnote-ref-1)
2. Mohammad Monirul Hasan, and József Tóth. Corruption and the agricultural production efficiency of the European countries during the recent economic crisis, 2015, <https://www.researchgate.net/publication/288825502_Corruption_and_the_agricultural_production_efficiency_of_the_European_countries_during_the_recent_economic_crisis> [↑](#footnote-ref-2)
3. How Oligarchs and Populists Milk the E.U. for Millions, 2019.11.03, The New York Times, <https://www.nytimes.com/2019/11/03/world/europe/eu-farm-subsidy-hungary.html> [↑](#footnote-ref-3)
4. Mohammad Monirul Hasan, and József Tóth. Corruption and the agricultural production efficiency of the European countries during the recent economic crisis, 2015, <https://www.researchgate.net/publication/288825502_Corruption_and_the_agricultural_production_efficiency_of_the_European_countries_during_the_recent_economic_crisis> [↑](#footnote-ref-4)
5. A Broken System: How EU Farming Subsidies Lead to Land Grabbing in Hungary, <https://www.slowfood.com/sloweurope/en/a-broken-system-how-eu-farming-subsidies-lead-to-land-grabbing-in-hungary/> [↑](#footnote-ref-5)
6. <https://www.stt.lt/data/public/uploads/2023/08/0824-apzvalga_2023_eb_gyventojai_korupcija.pdf> [↑](#footnote-ref-6)
7. <https://www.transparency.lt/korupcijos-suvokimo-indeksas-ksi/> [↑](#footnote-ref-7)
8. <https://transparency.lt/korupcijos-suvokimo-indekse-lietuva-gavo-1-balu-maziau-nukrito-1-vieta/> [↑](#footnote-ref-8)
9. <https://www.stt.lt/data/public/uploads/2024/01/tyrimo_pristatymas_lietuvos_korupcijos_zemelapis_2022.pdf> [↑](#footnote-ref-9)
10. <https://www.stt.lt/data/public/uploads/2024/01/tyrimo_pristatymas_lietuvos_korupcijos_zemelapis_2022.pdf> [↑](#footnote-ref-10)
11. https://www.stt.lt/naujienos/7464/pateikti-pasiulymai-zemes-ukio-ministerijai-del-ekologinio-zemes-ukio-taisykliu:2658 [↑](#footnote-ref-11)
12. <https://www.ekoagros.lt/media/1/documents/%C4%AEstatai_2024-01-02.pdf> [↑](#footnote-ref-12)
13. VTEK 2020-01-10 pranešimas, pasiekiamas: https://www.vtek.lt/index.php/pranesimu-archyvas/691-visuomenei-kontroliuoti-viesojo-sektoriaus-sprendimu-skaidruma-nuo-siol-paprasciau [↑](#footnote-ref-13)